മനുഷ്യൻ ആദ്യമായി ഉപയോഗിച്ചത് എന്ന് കരുതുന്ന ആയുധങ്ങൾ തിരിച്ചറിഞ്ഞതായി ശാസ്ത്രകാരന്മാർ . ദക്ഷിണാഫ്രിക്കയിലെ പുരവസ്തു ഗവേഷണ സ്ഥലത്തുനിന്നും കണ്ടെടുത്ത പുരാതന കല്ലുകളാണ് മനുഷ്യൻ ആദ്യം ഉപയോഗിച്ച ആയുധങ്ങളായിരിക്കും എന്നാണ് ശാസ്ത്രലോകം അനുമാനിക്കുന്നത് . ഏതാണ്ട് 1.8 ദശലക്ഷം വർഷങ്ങൾ പഴക്കമുള്ളവയാണ് ഈ കല്ലുകൾ എന്നാണ് കണ്ടെത്തിയത് . പ്രതിരോധത്തിനും വേട്ടയ്ക്കും വേണ്ടി മനുഷ്യൻ ആദ്യകാലത്ത് ഈ ഉരുണ്ട കല്ലുകൾ ഉപയോഗിച്ചിരിക്കാം എന്നാണ് കണ്ടെത്തൽ . ദക്ഷിണാഫ്രിക്കയിലെ മാക്കപ്പൻ വാലിയിലെ കേവ് ഓഫ് ഹെർത്തിൽ നിന്നാണ് മുപ്പത് കൊല്ലം മുൻപ് ഈ കല്ലുകൾ കിട്ടിയത് . ഇത് ലഭിച്ച കാലത്ത് നടത്തിയ പഠനങ്ങളിൽ ഭക്ഷണം ഇടിക്കാനും , പൊടിക്കാനുമാണ് ഈ കല്ലുകൾ ഉപയോഗിച്ചത് എന്നാണ് ശാസ്ത്രകാരന്മാർ പറഞ്ഞത് . പിന്നീടുള്ള പഠനങ്ങളാണ് മനുഷ്യൻറെ വേട്ടയുടെ ചരിത്രം തന്നെ മാറ്റിയ ഉപകരണങ്ങളാണ് ഈ കല്ലുകൾ എന്ന് മനസിലായത് . ദക്ഷിണാഫ്രിക്കയിൽ നിന്നും അമേരിക്കയിൽ എത്തിച്ച ഈ കല്ലുകൾ പഠനത്തിന് വിധേയമാക്കിയത് ഇന്ത്യാന യൂണിവേഴ്സിറ്റിയുടെ ബ്ലൂഗ്മിട്ടൺ കോളേജ് ഓഫ് ആർട്സ് ആൻറ് സയൻസിലെ ഗവേഷകരാണ് .